ന്യൂനപക്ഷങ്ങളുടെ സുരക്ഷയില് മോദി സര്ക്കാരിന് നൂറ് മാര്ക്ക്, എന്സിഎം തലവന് കേന്ദ്ര സര്ക്കാരിനെപ്പറ്റി പറഞ്ഞതിങ്ങനെ ന്യൂഡല്ഹി: പ്രധാനമന്ത്രി നരേന്ദ്ര മോദിയുടെ നേതൃത്വത്തിലുള്ള സര്ക്കാരിന് കീഴില് രാജ്യത്തെ ന്യൂനപക്ഷങ്ങള് നൂറുശതമാനം സുരക്ഷിതരാണെന്ന് ന്യൂനപക്ഷ കമ്മീഷന് എന്.സി.എം ചെയര്മാന് ഇഖ്ബാല് സിംഗ് ലാല്പുര. ന്യൂനപക്ഷങ്ങള്ക്കെതിരായ വിദ്വേഷം ഇപ്പോഴത്തെ സര്ക്കാരിന്റെ കാലത്ത് വര്ദ്ധിച്ചുവെന്ന വിമര്ശനം തെറ്റാണ്. ന്യൂനപക്ഷങ്ങള്ക്കിടയില് അരക്ഷിതാവസ്ഥയുണ്ടെന്ന തെറ്റായ ആശയവിനിമയം അവസാനിപ്പിക്കാന് ശ്രമിക്കുകയാണ് തന്റെ മുന്ഗണനയെന്നും കഴിഞ്ഞയാഴ്ച കമ്മീഷന് തലവനായി നിയമിതനായ മുന് ഐ.പി.എസ് ഓഫീസര് ലാല്പുരയും പറഞ്ഞു. ബി.ജെ.പി സര്ക്കാര് ഇല്ലാതിരുന്നപ്പോള് അലിഗഡിലെ കലാപത്തെക്കുറിച്ച് ഞങ്ങള് കേട്ടിരുന്നു. ബി.ജെ.പി സര്ക്കാരുകള് ഇല്ലാത്ത മറ്റ് സ്ഥലങ്ങളിലും ഞങ്ങള് കലാപങ്ങള് കേള്ക്കാറുണ്ടായിരുന്നു. ഞാന് ഒരു ഭരണഘടനാ പദവിയില് ഇരിക്കുകയാണ്, ഞങ്ങള് കണക്കുകള് നോക്കുമ്ബോള്, കലാപം, കൊലപാതകം, ആള്ക്കൂട്ട കൊലപാതകം എന്നിവയില് കുറവുണ്ടായെന്ന് ഇത് കാണിക്കുന്നു. ഇത്തരം സംഭവങ്ങള് നടന്നിട്ടുണ്ട്, നടക്കുന്നുമുണ്ട് അതിനാലാണ് കമ്മീഷന് ആവശ്യമായി വരുന്നതെന്നും ലാല്പുര അഭിപ്രായപ്പെട്ടു. പ്രധാനമന്ത്രി മോദിയുടെ നേതൃത്വത്തിലുള്ള സര്ക്കാരില് ന്യൂനപക്ഷങ്ങള്ക്ക് പൂര്ണ സുരക്ഷിതത്വം തോന്നുന്നുണ്ടോ എന്ന ചോദ്യത്തിന് ന്യൂനപക്ഷങ്ങള് 100 ശതമാനം സുരക്ഷിതരാണെന്ന് ലാല്പുര പറഞ്ഞു. ഇപ്പോഴത്തെ സര്ക്കാരിന് കീഴില് ആള്ക്കൂട്ട കൊലപാതകങ്ങള് വര്ദ്ധിച്ചതായ വിമര്ശനം തെറ്റാണെന്നും അദ്ദേഹം കൂട്ടിച്ചേര്ത്തു. മദ്ധ്യപ്രദേശിലും രാജ്യത്തിന്റെ മറ്റ് ചില ഭാഗങ്ങളിലും ന്യൂനപക്ഷ സമുദായക്കാരെ തല്ലിക്കൊന്ന സംഭവങ്ങളില് ബി.ജെ.പി സര്ക്കാരിനെ ലക്ഷ്യമിട്ട് പ്രതിപക്ഷം രംഗത്തെത്തിയ വേളയിലാണ് ലാല്പുര ഇത്തരമൊരു പരാമര്ശം നടത്തിയത്. കഴിഞ്ഞ കുറച്ച് വര്ഷങ്ങളായി ഇത്തരം സംഭവങ്ങള് ക്രമാതീതമായി വര്ദ്ധിച്ചുവെന്ന് പ്രതിപക്ഷം ആരോപിച്ചിരുന്നു. കര്ഷക പ്രക്ഷോഭത്തില് സിഖ് സമുദായത്തെ ലക്ഷ്യമിടുന്നതിനെപ്പറ്റി പ്രതികരിക്കാന് ലാല്പുര വിസമ്മതിച്ചു. വിഷയം തന്റെ അധികാരപരിധിയില് വരുന്നില്ലെന്ന് അദ്ദേഹം പ്രതികരിച്ചു. അതേസമയം, ഖാലിസ്ഥാന് മുദ്രാവാക്യങ്ങള് ഉയര്ത്തുന്നവര് അത് നമ്മുടെയോ രാജ്യത്തിന്റെയോ താല്പ്പര്യമല്ലെന്ന് മനസിലാക്കണമെന്ന് പറഞ്ഞു. ഒപ്പം, ലാല്പുര മൂന്ന് കാര്ഷിക നിയമങ്ങളെയും പിന്തുണച്ചു. സംസ്ഥാന സര്ക്കാരുകള് കൃഷിയുമായി ബന്ധപ്പെട്ട വ്യവസായം വികസിപ്പിക്കുകയോ കര്ഷകരുടെ ഉല്പന്നങ്ങള് വില്ക്കുന്നതിനുള്ള മാര്ഗങ്ങള് വര്ദ്ധിപ്പിക്കുകയോ ചെയ്തില്ല. അതിനാല് കേന്ദ്ര സര്ക്കാര് അതില് ഇടപെടേണ്ടതുണ്ടെന്നു അദ്ദേഹം അഭിപ്രായപ്പെട്ടു. ബലപ്രയോഗത്തിലൂടെയോ പ്രേരണകളിലൂടെയോ മതപരിവര്ത്തനം പാടില്ലെന്നും ലാല്പുര പ്രതികരിച്ചു.